పడిలేచిన కెరటంలా ముందుకు
అంతర్జాతీయంగా మళ్లీ పాపులారిటీ
జూనియర్లకు సూచనలు
పొదుపైన బౌలర్‌గా ప్రథమ స్థానం
న్యూఢిల్లీ : సోషల్‌ మీడియాలో అకౌంట్‌ లేదని,పాత నోకియా ఫోన్‌నే వాడుతున్నానని ప్రకటించిన టీమిండియా ఫాస్ట్‌ బౌలర్‌ ఆశీష్‌ నెహ్రాపై ఇటీవల కాలంలో ప్రశంసలు,విమర్శలు పెరిగిపోయాయి. ఇంకా ఇలాంటి వాళ్లు ఉన్నారా? అని పలువురు ఆశ్చర్యం వ్యక్తం చేస్తున్నారు. పాతకాలపు మనిషి అంటూ పలువురు నెహ్రాను ఛమత్కరిస్తు న్నారు.వీటిపై టీమిండియా క్రికెటర్‌ రోహిత్‌శర్మ కూడా ట్విట్టర్‌ ద్వారా స్పందించాడు.సోషల్‌ మీడియాలో నెహ్రా ట్రెండ్‌ అవుతున్నాడు.కానీ ఈ విషయం అతను చూడకపోవడమే ఆశ్చర్యం. ఎందుకంటే నెహ్రా పాత కాలపు మనిషి కనుక.అంటూ పేర్కొన్నాడు.కాగా ఆశీష్‌ నెహ్రా ఇప్పుడు టీమిండియా బౌలింగ్‌ భారాన్ని మోస్తున్నాడు. సీనియర్‌ బౌలర్‌ అయిన నెహ్రా గాయలు, ఫాం లేమితో గత కొంత కాలంగా జట్టుకు దూరమైన సంగతి తెలిసిందే.అయితే ఐపిఎల్‌ పుణ్యమాని టి20 భారత్‌ జట్టులో స్థానం దక్కించుకున్నాడు ఈ 36 సంవత్సరాల పేస్‌ బౌలర్‌.కాగా ఊహంచిన రీతిలో లేటు వయసులోనూ పడిలేచిన కెరటంలా టీమిండియాలోకి దూసుకొచ్చిన నెహ్రా టి20ల్లో అనూహ్యంగా ఆడుతూ అంతర్జాతీయంగా మళ్లీ పాపులారిటి తెచ్చుకున్నాడు.పొదుపైన బౌలింగ్‌తో పొట్టి క్రికెట్‌లో నెహ్రా ఆకట్టుకుంటున్నాడు. కాగా ఆదిలో ఓపెనర్ల వికెట్లు తీస్తూ టీమిండియా బౌలర్లకు మార్గదర్శకంగా నిలుస్తున్నాడు. భారత జట్టులో జహీర్‌ఖాన్‌ వంటి సీనియర్‌ బౌలర్‌ లేని సమయంలో అతను కొత్త బంతితో బాగా ఆడుతున్నాడు. సీనియర్‌ బౌలర్‌గా ఇటు బూమ్రాకు,అటు పాండ్యాకు సూచనలు,సలహాలు ఇస్తూ దూసుకెళ్తున్నాడు. బంగ్లాదేశ్‌తో ఉత్కంఠ భరితంగా సాగిన మ్యాచ్‌లో నెహ్రా ఈ ఇద్దరికి సూచనలు ఇస్తూ కనిపించాడు. ఇక బౌలింగ్‌లో నెహ్రా బాగానే ముందుకు సాగుతున్నాడు.టి20 వరల్డ్‌ కప్‌లో ఇప్పటి సగటున ఓవర్‌కు తక్కువ పరుగులు ఇచ్చి పొదుపైన బౌలర్‌గా నెహ్రా ప్రథమస్థానంలో ఉన్నాడు.ఓవర్‌కు 5.93 సగటు పరుగులతో పొదుపైన బౌలర్‌గా ద్వేన్‌ బ్రేవో,ముస్తాఫిజుర్‌ రెహ్మాన్‌లను వెనక్కి నెట్టేశాడు.ఆస్ట్రేలియాతో మ్యాచ్‌లోనూ ఆశలు నిలబెట్టింది నెహ్రానే.కాగా ఈ మ్యాచ్‌లో అతను పొదుపైన బౌలింగ్‌ చేయడమే కాదు,ప్రమాదకరమైన ఉస్మాన్‌ ఖావాజాను ఔట్‌ చేశాడు.ఈ రెండు జరిగి ఉండకపోతే భారత్‌ ముందు కొండంత టార్గెట్‌ ఉండేది.కాగా ఈ మ్యాచ్‌లో మొదటి బంతుల్లో 11 డాట్‌ బాల్స్‌ వేసిన నెహ్రా ఓవరాల్‌గా 13 డాట్‌ బాల్స్‌ వేశాడు.తన కళాత్మక విధ్వంసంతో ఈ మ్యాచ్‌ క్రెడిట్‌ కోహ్లీ దక్కించుకున్నా కెప్టెన్‌ ధోనీ మాత్రం నెహ్రా నైపుణ్యాన్ని కొనియాడాడు.జట్టు అవసరాలకు అనుగుణంగా మంచి బౌలింగ్‌ను నెహ్రా వేశాడని మెచ్చుకోవడం గమనార్హం.